དེ་ཡང་མི་ཚེ་ཞེས་པའི་ཚེ་ནི་དུས་ཚོད་ཀྱི་དོན་ཡིན་པ།ཚེ་རིང་།ཚེ་ཐུང་།ཚེ་ཚད།ཚེ་ལོ་ཞེས་པ་སོགས་ཀྱི་དཔེ་དག་ལས་ཤེས་ཤིང་།མི་ཞིག་གི་ཚེ་ལོ་གཅིག་གི་ཡུན་ཚད་ནི་ལོ་རེར་ཉིན་ཞག་༣༦༥ཡིན་པའི་དབང་དུ་བྱས་ན།མི་ཞིག་གལ་ཏེ་དགུང་གྲངས་བརྒྱད་ཅུ་གྱ་གསུམ་ཐུབ་པའི་དབང་དུ་བྱས་ཚེ་ཉིན་ཞག་སུམ་ཁྲི་ལས་མེད་ཕྱིར།ཇི་སྐད་དུ་ཇོ་བོ་རྗེ་དཔལ་ལྡན་ཨ་ཏི་ཤའི་ཞལ་ནས།ཚེ་ནི་ཡུན་ཐུང་ཤེས་བྱའི་རྣམ་གྲངས་མང་།།ཚེ་ཡི་ཚད་ཀྱང་ཇི་ཙམ་མི་ཤེས་པས།།ངང་པས་ཆུ་ལས་འོ་མ་ལེན་པ་ལྟར།།རང་གི་འདོད་པ་དང་བུ་བླང་བར་བགྱི།།ཞེས་གསུངས་པ་ལྟར།མི་ཚེ་ལ་ཉི་མ་གཅིག་རྫོགས་པས་ཚེའི་ཚད་ཀྱི་ཆ་ཤས་ཤིག་འགྲིབ་ཀྱིན་ཡོད་པའི་ཁར།མི་ཞིག་གི་ཚེ་ཚད་ལ་ལོ་གྲངས་ག་ཚོད་ཡོད་པའི་གདེང་ཚོད་སྐྱེ་བོ་མཆོག་དམན་བར་མ་གང་ལའང་ཡོད་པ་མ་ཡིན་པས།མི་ཚེ་དོན་ལྡན་དུ་བྱ་བའི་སྙིང་པོ་ནི།ཚེ་ཡི་འཕེན་པ་རྫོགས་པའི་རྗེས་སུའང་ད་དུང་བྱས་པ་དྲིན་དུ་དྲན་པའི་སྒོ་ནས་མིང་ནས་ཡང་ཡང་འབོད་ཅིང་།མི་ནི་ཤི་བར་གྱུར་ཀྱང་མིང་ནི་མ་ཉམས་པར་མི་ཡི་རབས་བརྒྱུད་དུ་མར་འབོད་པར་བྱ་བ་དེ་ཡིན་ཡང་།དེ་ལྟའི་མི་ཚེ་རིན་ཐང་ཅན་ཞིག་རོང་འབྲོག་སྐྱེ་བོ་ཕལ་པའི་ཚོགས་ལ་ཡོད་རེ་སྐན་ཡང་།དགེ་རྒན་གྱི་མིང་དུ་བཏགས་པའི་མི་ཞིག་ཡིན་ན་མ་མཐའ་ཡང་སློབ་མ་དང་དེའི་བརྒྱུད་དང་བཅས་པས་ཡང་ཡང་གླེང་དུ་ཡོད་པའི་ཕན་པའི་ལས་ཀ་ཞིག་ཅིས་ཀྱང་བྱ་དགོས་ཕྱིར།དགེ་བཤེས་ཆོས་ཀྱི་གྲགས་པའི་ཞལ་ནས་ཀྱང་།སྐྱིད་ལ་སྡུག་པའི་འཇིག་རྟེན་མི་ཡུལ་འདིར།།ཤི་ཡང་ཕྱི་མིག་བལྟ་བའི་རེ་བ་ཡིས།།སྐྱེ་བོ་ཐམས་ཅད་རང་གི་ལག་རྗེས་ཙམ།།ཤུལ་དུ་ལུས་པའི་འབད་པ་ངང་གིས་བྱེད།།འདི་ན་འགའ་ཡིས་རང་གི་རྒྱུད་འཛིན་བུ་དང་སློབ་མ་རྗེས་སུ་བཞག།དེ་བཞིན་གཞན་གྱིས་ལེགས་བཤད་ནོར་དང་སྙན་པའི་གྲགས་པ་རྗེས་སུ་བཀོད།།ལ་ལ་འཆད་ཉན་ཆོས་ཀྱི་སྡེ་དང་རྟེན་རྣམས་བཞེངས་ནས་འདས།།གཞན་གྱི་ལག་རྗེས་བསགས་པའི་ནོར་དང་མཛེས་པའི་ཁང་ཁྱིམ་འདི་དག་ལགས།།ཞེས་པས་བསྟན་པ་ལྟར་ཡིན་མོད།ངེད་ཅག་གིས་སྲིད་གཞུང་གིས་བསྐྲུན་པའི་སློབ་གྲྭའི་ར་བ་ཉམས་དགའ་བ་འདི་རུ།གཞུང་བསྐོས་ཀྱི་སློབ་བུ་འདི་དག་ལ་ཟླ་ཕོགས་ཀྱི་རིན་འབབ་དང་མཐུན་པའི་རིག་གནས་ཡང་དག་ཅིག་འཁྲིད་ཅིང་སློབ་བུ་དག་ལེགས་ལམ་ལ་བཀྲི་བའི་དགེ་བའི་ལས་ཀ་ཞིག་བྱེད་པ་ནི།དགེ་རྒན་གྱི་མིང་དང་ལྡན་པ་དག་གིས་ངེས་པར་བསྒྲུབ་འོས་ཤིང་ཚད་གཞི་ཆེས་དམའ་བའི་ལས་ཀ་ཞིག་ཡིན་ན།ཞིང་འབྲོག་དམངས་ཚོགས་ཕལ་པ་བཞིན་ཉི་ཟླའི་འཆར་ནུབ་དང་དུས་བཞིའི་འཕེལ་འགྲོས་ཀྱི་ལས་ཀའི་ཁྱད་པར་ལྟར་བག་ཡངས་ཞེ་ལྷོད་དུ་སྡོད་མི་ཆོག་པར།ལོ་རེའི་ཉིན་མཚན་གྱི་གྲངས་ཀ་དུས་ལ་བཅད་ཅིང་།དུས་ཀྱི་ཁྱད་པར་འཕྲུལ་ཆས་སོགས་ཀྱིས་སྟོན་པ་ལྟར།ནངས་སྔ་ལངས་དང་དགོང་འཕྱིར་ཉལ་གྱི་སྒོ་ནས་དུས་ཀྱི་ཚོད་ལ་བསྟུན་ཞིང་།དུས་ཀྱི་ཐག་གཅོད་ལྟར་ལས་ཀ་རྩག་རྩིག་ལེགས་པར་བསྒྲུབ་པ་ནི།དུས་ཀྱི་ངོ་བོར་བསྒོས་པའི་འགྲིག་ལམ་ཡིན་ལ།དགེ་རྒན་ཞིག་གིས་ངེས་པར་བརྩི་འོས་པའི་ལས་ཀའི་བསྲུང་བྱ་ཞིག་ཀྱང་ཡིན་པས།དུས་ལ་ནོར་འཛོལ་བྱུང་ན་ལས་ཀའི་གོ་རིམ་འཆོལ་ཞིང་།ལས་ཀའི་དུས་ཚོད་འཆོར་བ་ནི་སྔོན་ནས་ད་ལྟའི་བར་དུ་རིག་པ་སློབ་པའི་དགོན་སྡེ་དང་སློབ་གྲྭ་གང་གི་འགྲིག་ལམ་དང་ཡང་མཐུན་པ་མ་ཡིན་པས།དུས་ཚོད་ཀྱི་འདུ་ཤེས་གསལ་པོ་ཡོད་པའི་མི་སྒེར་དང་སྲིད་གཞུང་གང་ཞིག་ཡིན་ཡང་།དེ་ལ་འགྲིག་ལམ་གྱི་འདུ་ཤེས་གསལ་པ་ཡོད་པ་དང་།འགྲིག་ལམ་གྱི་འདུ་ཤེས་ཡོད་པའི་རིགས་ལ་ད་དུང་གཞན་དང་མི་མཐུན་པའི་འབྲས་བུ་གཡུར་དུ་ཟ་བ་ཡོད་པ་ལོ་རྒྱུས་ཀྱི་དངོས་དོན་མང་པོ་དང་།མི་རིགས་སོ་སོའི་སྐྱེས་ཆེན་བགྲང་ལས་འདས་པའི་རྣམ་ཐར་སོགས་ལས་བདེན་དཔང་བྱེད་པའི་ཕྱིར་ན།ངེད་ཅག་ནི་སློབ་བུ་དག་གི་མི་ཚེ་ལ་དུས་ཚོད་ཀྱི་འདུ་ཤེས་སྐྲུན་མཁན་གྱི་ལམ་བུ་ཁོ་ན་ཡིན་པས།ལམ་མཁན་རང་ལ་དུས་ཀྱི་འདུ་ཤེས་མེད་ན།མི་ཚེའི་བགྲོད་ལམ་ཇི་ལྟར་བགྲོད་ལུགས་སློབ་པའི་སློབ་མ་རྣམས་ལ་དེ་སྔའི་ཞིང་འབྲོག་གི་ལས་ཀ་གཉེར་བའི་ཕ་མ་ཉེ་དུ་རྣམས་ཀྱི་སོས་དལ་བག་ཕེབས་ཀྱི་བག་ཆགས་དེ་ལས་ཇི་ལྟར་འགོང་བའི་དཔེ་སྟོན་པས་སྟོང་ཕྱིར།མི་རབས་ནས་མི་རབས་ལ་ངང་ལྷོད་སྒྱུད་ལུག་གི་སྤྱོད་པ་དེ་ལས་ཐར་ཐབས་མེད་པར་ལུས་ན།ངེད་ཅག་གིས་ཟས་ཁམ་གང་ཟ་བའི་ཡུན་ལ་གཞན་དག་གིས་ཁམ་འགའ་རེ་བཟའ་ཞིང་།དེ་ལྟར་ཉིན་བཞིན་བརྩེག་པས་རང་གི་སྐལ་བ་ཡང་རང་ལ་མི་དབང་བའི་དུས་ཤིག་བྱུང་དང་འབྱུང་གིན་ཡོད་པ་ཤེས་པར་བྱས་ཏེ།ཐ་ན་དུས་ཚོད་སྐར་ཆ་ཅི་ཙམ་ལ་ཡིག་འབྲུ་ག་ཚོད་བཀླག་དགོས་པ་དང་།ཉིན་གཅིག་གི་བཟའ་བཏུང་གི་དུས་ཡུན་ཅི་ཙམ་ལ་བྱེད་པ་ཡན་ཆད་ཀྱི་འདུ་ཤེས་གསལ་པོ་ཆགས་ཤིང་།ལྷག་པར་དུས་ཚོད་ཤེས་པས་མི་ཆོག་པར།གཙོ་བོ་རྒྱུན་འཆར་ལག་ཏུ་འཁེལ་བ་བྱ་རྒྱུ་ཤིན་ཏུ་གལ་ཆེ་བས།བྱ་བ་དུས་ལ་བགོས་ཤིང་།དུས་ཚོད་གོམས་སྲོལ་དུ་བྱས་ཏེ།ལས་ཀ་ཅི་བསྒྲུབ་དུས་བཅད་ལྟར་ལེགས་འགྲུབ་བྱ་བར་བརྩོན་པ་རྒྱུན་གོམས་སུ་འགྲོ་བར་བྱའོ།།